Georg Stang

Hans Georg Jacob Stang (født 17. februar 1858 i Christiania, død 11. september 1907 samme sted) var en norsk offiser og politiker (V). Han var Norges forsvarsminister fra 1900 til 1903.

Stang ble født inn i en politisk familie, hvor hans far Jacob Stang var norsk statsminister i Stockholm i 1888-89 og stiftamtmann. Hans mor var kvinnesakskvinnen Anna Stang. Georg Stang var venstremann, unionsmotstander og republikaner.

Stang satt i Befestningskommisjonen av 1899 hvor han gjorde seg bemerket ved å gå sterkt inn for å bygge ut forsvarslinjen langs Glomma, (Glommalinjen) fra Fredriksten festning i Halden til Kongsvinger og Elverum. Da han ble forsvarsminister i 1900 fikk han anledning til å følge opp dette ønsket, og han blir regnet som «grensefestningenes far». 

Han måtte gå av som forsvarsminister i 1903 etter at han i Stortinget hadde røpet interne uenigheter i Regjeringen, og ble etter eget ønske kommandant på Oscarsborg festning, hvor han tjenestegjorde fra 15. september 1903 til sin død i 1907.

Stang er begravd på æreslunden ved Vår Frelsers gravlund i Oslo, hvor det i 1909 ble reist en statue av ham utført av Gustav Lærum. Den populære hurtigskytingskonkurransen Stangskytingen på Landsskytterstevnet er oppkalt etter ham.

 Referanser 

 Eksterne lenker 



Kategori:Norske forsvarsministre
Kategori:Venstre-statsråder
Kategori:Norske statsråder 1884–1905
Kategori:Personer fra Oslo
Kategori:Personer begravet på Vår Frelsers gravlund